Банкым и унафэщIыр ягъэкъуаншэ
ХьэгъэщагъэкIэ сом мелуан 660-м нэблагъэ зыIэригъэхьауэ коммерцэ банкым и правленэм и унафэщIыр Къэбэрдей-Балъкъэрым щагъэкъуаншэ.
КъБР-м щыIэ МВД-м Экономикэ шынагъуэншагъэм- рэ коррупцэм пэщIэтынымкIэ и управленэм и лэжьакIуэхэм Урысей ФСБ-м и щIыналъэ управленэм дэщIыгъуу иригъэкIуэкIа къэхутэныгъэхэм къыщIигъэщащ Къэбэрдей-Балъкъэрым и коммерцэ банкхэм ящыщ зым хьэгъэщагъэ ин зэрыщызэрахьар.
Хабзэхъумэхэм къызэратамкIэ, 2016 — 2018 гъэхэм къриубыдэу финанс IуэхущIапIэм и правленэм и унафэщIым жэуап пыухыкIа зыхь обществэхэм ящыщ зым и Iэтащхьэм и гъусэу щIэпхъаджащIэ Iэмалхэр къызэригъэпэщащ банкым и мылъкур зыIэригъэхьэн пап- щIэ. Гурыщхъуэ зыхуащIхэм щIыналъэм щыпсэухэм я потребительскэ кредит заявкэ нэпцIу 148-рэ зэхалъхьащ, дэтхэнэмкIи сом мелуани 4,7-м щыщIэдзауэ сом мелуани 6,8-м нэс къыIахын папщIэ.
КъБР-м щыIэ МВД-м и пресс-IуэхущIапIэм къызэритамкIэ, абы щыгъуэми кредит зыIэригъэхьэн папщIэ хьэрычэтыщIэм тхылъ нэпцIхэр зэригъэпэщащ: хэхъуэмкIэ справкэрэ щIыхуэхэр къэзыщтэхэр и унафэм щIэт ООО-м щылажьэ хуэдэу.
Зэхагъэува кредит зэгурыIуэныгъэхэм япкъ иткIэ «щIыхуэ къэзыщтэхэм» Iэрагъэхьащ псори зэхэту сом мелуан 659,5-рэ. А мылъкур къащтащ банкым и правленэм и унафэщIымрэ зыдигъэIэпыкъуамрэ.
УФ-м и Уголовнэ кодексым и 159-нэ статьям и 4-нэ Iыхьэм ипкъ иткIэ (хьэгъэщагъэ), Къэбэрдей-Балъкъэрым щыIэ МВД-м и Следственнэ управленэм абы теухуа уголовнэ Iуэху къиIэтащ. Ягъэкъуаншэр илъэсипщIым нэскIэ ягъэтIысыфынущ.
Къэбэрдей-Балъкъэрым щыIэ МВД-м и Следственнэ управленэм къыхилъхьэри, Налшык къалэ судым унафэ ищIащ ягъэкъуаншэхэр мазитIкIэ тутнакъэщым щаIыгъыну. Иджыпсту зэхагъэкI щIэпхъаджащIэ Iэмалыр къэзыгъэсэбэпахэм нэгъуэщI зыгуэрхэр хэтамэ.
Хьэтау Ислъам.
